Рэмэдан мазэмкIэ къыдохъуэхъу
Рэмэдан нэщI мазэ лъапIэм зэрыщIидзам къыхэкIыу ди гъунэгъу республикэхэм я унафэщIхэм Къэбэрдей-Балъкъэрым и Iэтащхьэ Къанокъуэ Арсен хъуэхъу телеграммэхэр къыхуагъэхьащ.
Дагъыстэным и Iэтащхьэм и къалэнхэр пIалъэкIэ зыгъэзащIэ Абдулатипов Рэмэзан къетх: «Гурэ псэкIэ уэри республикэм и муслъымэнхэми сынывохъуэхъу Рэмэдан мазэ лъапIэр къызэрихьамкIэ икIи псапэшхуэ зыпылъ нэщIым зэрыщIидзамкIэ. Ислъамым и лъапIэныгъэ инхэу лIэщIыгъуэкIэрэ къыддэгъуэгурыкIуэр щIэгъэкъуэн хуохъу дин зэмылIэужьыгъуэхэр зыIыгъ лъэпкъ щхьэхуэхэм ящыщ цIыхухэм яку дэлъ мамырыгъэмрэ зэгурыIуэныгъэмрэ гъэбыдэным. Си фIэщ мэхъу муслъымэнхэм я дежкIэ лъапIэ мы махуэхэм Урысейм и лъэпкъхэу псэкупсэ къабзагъэм, Iуэху гуапэхэр ящIэным, я гъунэгъухэм ядэIэпыкъуным хущIэкъухэр зэрызэкъуагъэувэнур. НэщI мазэм и дэтхэнэ махуэри иреув Къытщхьэщытым и гущIэгъурэ фIыгъуэрэ Къэбэрдей-Балъкъэрым и цIыхухэм къахуэзыхьу».
КъБР-м и муслъымэн псоми хъуэхъукIэ закъыхуигъэзащ Ингушым и Iэтащхьэм и къалэнхэр пIалъэкIэ зыгъэзащIэ Евкуров Юнус-Бэч: «Рэмэдан мазэр дуней псом нэхъ пщIэшхуэ зыщыхуащI муслъымэн гуфIэгъуэхэм ящыщ зыщ. Абы дэ Iэмал къыдитащ ди хьэл-щэн нэхъыфIхэр дгъэбэгъуэну, гуапагъэмрэ захуагъэмрэ дыхуэлэжьэну. Мы мазэм муслъымэнхэм я Iэпкълъэпкъым и мызакъуэу, я псэри ягъэкъабзэ. Си гуапэщ Рэмэдан мазэ лъапIэм узыншагъэ быдэ, фIыгъуэ, гуфIэгъуэ фиIэну. Алыхьым и гущIэгъумрэ фIыгъуэмрэ фи Iэпэгъуу щрет».
«Рэмэдан мазэ лъапIэм си гум къыбгъэдэкIыу уэри, лъэпкъ куэд щыпсэу Къэбэрдей-Балъкъэрым и цIыхубэми сынывохъуэхъу фIыгъуэрэ зэщIэгъэгъэныгъэрэ фиIэну! НэщI мазэм и купщIэщ цIыху псоми я зэхуэдэ лъапIэныгъэхэу щыт гуапагъэмрэ гущIэгъумрэ, зэгъэкIуныгъэмрэ псэкупсэ къэбзагъэмрэ. Мы махуэ лъапIэхэм дэтхэнэ муслъымэнри хуэмыщIахэм, зеиншэхэм, зи закъуэу къэнахэм, сымаджэхэм ядэIэпыкъуну хущIокъу. НаIуэу зэрыщытщи, IуэхуфIхэрщ ди гъащIэр нэхъ къабзэ икIи нэхъ нэху зыщIыр. Рэмэданым Къэбэрдей-Балъкъэрым и дэтхэнэ унагъуэми дэрэжэгъуэрэ фIыгъуэрэ къахурехь. Уэри уи Iыхьлыхэми псэкупсэ къаруущIэхэр вгъуэтыну, насып, мамырыгъэ фиIэну сынывохъуэхъу!», — къетх Къэрэшей-Шэрджэсым и Iэтащхьэ Темрезов Рашид.
КъБР-м и Iэтащхьэмрэ Правительствэмрэ
я пресс-IуэхущIапIэ.
